b'\n_START_ARTICLE_\nJohn Sholto Douglas\n_START_PARAGRAPH_\nJohn Sholto Douglas, 9. Queensberryn markiisi (20. hein\xc3\xa4kuuta 1844 \xe2\x80\x93 31. tammikuuta 1900) oli skottilainen aatelismies, joka tunnetaan nimen antamisesta nykyaikaisen nyrkkeilyn s\xc3\xa4\xc3\xa4nn\xc3\xb6ille sek\xc3\xa4 oikeusjutusta Oscar Wilde\xc3\xa4 vastaan._NEWLINE_Queensberry oli innokas nyrkkeily- ja urheilumies. H\xc3\xa4n oli yksi Amateur Athletic Clubin perustajista. Kyseess\xc3\xa4 oli yksi Britannian ensimm\xc3\xa4isi\xc3\xa4 urheiluseuroja, jotka hyv\xc3\xa4ksyiv\xc3\xa4t j\xc3\xa4senikseen muita kuin yl\xc3\xa4luokan edustajia. Seura kehitti 12 modernin nyrkkeilyn s\xc3\xa4\xc3\xa4nt\xc3\xb6\xc3\xa4. S\xc3\xa4\xc3\xa4nn\xc3\xb6t laati John Graham Chambers, mutta ne on nimetty Chambersin tukijan mukaan Queensberryn s\xc3\xa4\xc3\xa4nn\xc3\xb6iksi._NEWLINE_Queensberry valittiin 1872 Yl\xc3\xa4huoneeseen skottiaatelisten edustajana, mutta h\xc3\xa4n menetti my\xc3\xb6hemmin paikkansa kielt\xc3\xa4ydytty\xc3\xa4\xc3\xa4n ateistina vannomasta uskonnollista valaa kruunulle._NEWLINE_Oscar Wilde nosti Queensberry\xc3\xa4 vastaan kunnianloukkausjutun, kun t\xc3\xa4m\xc3\xa4 oli herjannut Wilde\xc3\xa4 sanalla "sondomite" (sodomite, sodomiitti). Queensberry ei hyv\xc3\xa4ksynyt Wilden ja poikansa lordi Alfred Douglasin suhdetta. Kunnianloukkausjuttu kuivui pian kokoon, ja Wilde itse tuomittiin vankilaan t\xc3\xb6rke\xc3\xa4st\xc3\xa4 siveett\xc3\xb6myydest\xc3\xa4.'